Virallinen lehti nro C 158 , 25/05/1998 s. 0171



KIRJALLINEN KYSYMYS E-3661/97 komissiolle esittäjä(t): Cristiana Muscardini (NI) (19. marraskuuta 1997) Aihe: Ympäristönsuojelua koskeva video 1. Onko totta, että PO XXIV (osasto A5) on lähettänyt 150:een Italian kouluun humoristi Beppe Grillon ympäristöaiheisen videokasetin? 2. Jos on, koskeeko aloite vain Italiaa vai onko kasettia lähetetty myös muihin maihin? Jos on, onko kyseessä sama henkilö vai ovatko esiintyjät vaihtuneet? 3. Paljonko Italiassa toteutettava hanke maksaa? 4. Osallistuivatko esiintyjät hankkeeseen ilmaiseksi? 5. Jos eivät, paljonko hanke maksoi yhteisön veronmaksajille? Komission jäsenen Emma Boninon komission puolesta antama vastaus (12. joulukuuta 1997) 1. Komissio on pannessaan täytäntöön tiedonantoaan ¨Kuluttajapolitiikan ensisijaiset toimet 1996-1998¨ ((KOM(95) 519. )) käynnistänyt joukon kestäviin kulutusmalleihin keskittyviä tiedotustoimia eteläisissä jäsenvaltioissa. Euroopan yhteisöjen virallisessa lehdessä julkaistussa tarjouspyynnössä ((EYVL C 260, 7.9.1996. )) pyydettiin esittämään ehdotuksia tällaisiksi toimiksi Italiassa, Espanjassa, Portugalissa ja Kreikassa. Espanjassa on tehty yksi sopimus viikottaisten radio-ohjelmien toteuttamisesta. Hanketta toteutetaan parhaillaan. Koska Kreikasta ja Portugalista ei saatu vaatimukset täyttäviä ehdotuksia, tarjouspyyntö julkaistiin uudelleen. ((EYVL S 124, 1.7.1997. )) Komissio saattaa tämän menettelyn päätökseen tämän vuoden loppuun mennessä ja odottaa, että hyväksyttyjä toimia toteutetaan vuonna 1998. Nämä toimet eivät noudata yhtä kaavaa, vaan niitä kehitellään ja ne toteutetaan voittaneen ehdotuksen perusteella kansallisten olosuhteiden mukaan. 2. Italiassa on allekirjoitettu sopimus heinäkuussa 1996 julkaistun tarjouskilpailun perusteella. Sopimuksen kokonaisarvo on 617 000 ecua. Toteuttamissuunnitelmaan kuuluu neljä vaihetta: - ensimmäisessä vaiheessa tehdään alustava tutkimus ja valmisteluja - toisessa vaiheessa käynnistetään tutkimus 150 koulussa, aloitetaan kuluttajatutkimus supermarketeissa, luodaan yhteyksiä tiedotusvälineisiin pyrkimyksenä käynnistää yleinen keskustelu asiasta, aloitetaan kuluttaja- ja ympäristöjärjestöjen helpdesk-toiminta sekä järjestetään kestävää kulutusta käsittelevä seminaari - kolmannessa vaiheessa analysoidaan tutkimuksen tulokset pyrkimyksenä kehittää kestäviä kulutusmalleja ja tiedotusaineistoa, jakaa aineistoa kouluissa ja supermarketeissa, julkaista tulokset tiedotusvälineissä erilaisten tiedottajien ja mielipidejohtajien myötävaikutuksella sekä järjestää paikallisia tapahtumia - neljännessä vaiheessa analysoidaan lehtileikkeet ja tehdään arviointi. 3. Tiedotustoiminnan osana on Italiassa käynnistetty kouluissa toteutettava projekti. Tämän projektin ensimmäinen vaihe muodostuu tutkimustoiminnasta 150 koulussa. Yksi tätä tutkimustoimintaa tukeva väline on opetuspaketti, joka sisältää erilaista tiedotusaineistoa. Aineistoon kuuluu muun muassa videokasetti ¨Un Grillo per la testa¨, jonka italiankielisen Sveitsin televisio on tuottanut. Videokasetti sisältää koomikko Beppe Grillon kannanottoja, saksalaisen Wuppertal-instituutin tiedemiesten haastatteluja sekä tietoa kestävästä kehityksestä ja kestävästä kulutuksesta. 4. Sveitsin televisio on antanut luvan tämän videon käyttöön ja saanut siitä yhteensä 500 Sveitsin frangia (noin 800 ecua) (tämä kattaa kolmen ensikopion tekemisen sekä lähetys- ja muut kulut). Kopioiden (150) tekeminen maksettiin kouluprojektille varatusta sopimuskumppanin käyttökustannuksiin osoitetusta talousarviosta. Koomikko on antanut suostumuksensa videon käytölle, eikä hän vaadi mitään rahallista korvausta.